Zenia Stampe (RV), 2026-01-29:
Jeg siger bare: Sikke en gang sort snak.
Det her forslag vil jo i praksis føre til noget, som har vist sig end ikke hr. Morten Messerschmidt rigtig kan stå på mål for, når han bliver quizzet på det, for så kan man pludselig alligevel ikke forsvare at lave sådan nogle lejre, hvor folk skal bo og sende alle hjem.
Men fred være med det, vi konkurrerer nok ikke om de samme vælgere, så det kan være lige meget.
Jeg vil i forhold til det her forslag, som indeholder en masse elementer, sige, at jeg godt nok undrer mig over, at Konservative støtter det, for der ligger også en masse ting, der helt klart vil være i strid med konventionerne.
Jeg er lidt overrasket over, at et potentielt regeringsbærende parti blåstempler det.
Men igen, dem om det.
Måske har de bare ikke helt styr på det.
Det tror jeg, desværre.
Men i forhold til forslaget her arbejder det videre på en løgn – undskyld jeg siger det.
Man har bildt danskerne ind, at beskyttelsesstatus er midlertidig.
Jeg ved godt, at Inger Støjberg gennemførte sit paradigmeskifte, som jeg siger, for det var jo bare kommunikationspolitik, det var jo ikke et ægte paradigmeskifte.
Regeringen taler så også om midlertidighed, men realiteten er jo bare, at hvis vi f.eks. kigger på de syriske flygtninge, vil man ikke kunne sende særlig mange ud af de 45.000, der kom til Danmark for omkring 10 år siden, heller ikke selv om forholdene har forbedret sig i Syrien.
Og det er jo, fordi at i asylretten er asyl altså grundlæggende ikke midlertidig.
Grundlæggende får man asyl med henblik på genbosættelse, fordi man jo godt ved, at de fleste konflikter tager, jeg tror, man plejer at sige i snit 20 år.
Så det er jo ikke, fordi det handler om, at folk skal have lov til at bo midlertidigt i et telt et eller andet sted, inden de så kan vende tilbage.
Det er med henblik på genbosættelse, fordi man godt ved, at man ikke kan holde folk i midlertidighed, der potentielt kan tage 10 eller 20 år.
Derfor er det bare sådan, at mange af de syrere, der som eksempel er kommet hertil, nu har været har i omkring 10 år, har lært sproget og har taget en uddannelse, er kommet i arbejde, ikke vil kunne hjemsendes.
Dem, man måske kan hjemsende, er så dem, der har fået en udvisningsdom, eller det er dem, som er kommet til efterfølgende, dem, der har en verserende asylsag kørende og derfor ikke får beskyttelse.
Dem vil man måske kunne hjemsende.
Men det er jo, så vidt jeg har forstået, lige nu, p.t., et tal på 72 mennesker – det er dem, udenrigsministeren tog til Syrien for at lave en aftale om – ud af 45.000.
Uanset hvor meget vi taler om midlertidighed, er asylretten indrettet til noget andet.
Man kan selvfølgelig forsøge at gøre det samme på det her område, som man har forsøgt på udvisning, altså at flytte forståelsen, fortolkningen af konventionerne.
Det kan man gøre, men det er bare lige så bøvlet og besværligt, som det er i forhold til udvisninger, men det kan man selvfølgelig forsøge.
Men indtil man har gjort det, er det jo konventionerne, der er gældende, og der er asyl altså ikke bare midlertidigt, for som regel sker det med henblik på permanent bosættelse.
Og hvis man har været i et andet land i 10 år, og det gælder jo for de fleste syrere efterhånden, og i øvrigt har integreret sig, for det gælder også for rigtig mange, selv om man sikkert kan pege på overrepræsentation, men hvis man var integreret sig, har lært sproget, har børn, der går i dansk skole osv. osv., vil det være rigtig svært for Danmark at hjemsende de mennesker, hvis man i øvrigt skal overholde de konventioner, som vi har tiltrådt.
Så jeg synes, at man stikker folk blår i øjnene ved at blive ved med at snakke om midlertidighed.
Det kan i hvert fald ikke ske inden for rammerne af de konventioner og menneskerettighederne, som vi er bundet af i dag.
Så var det jo helt fair, hvis man så taler for at træde ud af det hele, det er der jo nogle partier der gør, ikke Danmarksdemokraterne, eller der er en trussel om 4 år måske, men lad os tale om det på det tidspunkt.
Men der er ganske få ellers.
Der er Borgernes Parti, eller hvad det nu er, I hedder, hr. Lars Boje Mathiesen, og Dansk Folkeparti, der vil ud af konventionerne.
Det er jo fair nok, for det skal der til for at kunne gennemføre den her midlertidighed, så skal man nemlig ud af det asylsystem, der er i dag.
Men hvis man gerne vil være et regeringsbærende parti og gerne vil stå vagt om international retsorden og være en del af de internationale konventioner og asylretten, må jeg bare sige, at ordet midlertidighed ikke er realiteten.